L'Arxiu Comarcal de l'Alt Urgell participa en la celebració del 25è aniversari amb la producció d'una exposició de gran format
Del 27 de juliol al 10 de setembre una exposició ubicada a la sala Sant Domènec rememora la fita olímpica de la ciutat de la Seu d'Urgell com a subseu Olímpica dels Jocs de Barcelona de 1992 que van tenir lloc a la nostra ciutat de l'1 al el 6 d'agost d'aquell any.
La mostra, organitzada per l'Arxiu Comarcal de l'Alt Urgell conjuntament amb l'ajuntament de la Seu d'Urgell recupera del passat, que forma part del present a través d'una vívida memòria col·lectiva, una mostra integrada per més de 300 elements on destaca, especialment, una nodrida presència de cartells oficials dels Jocs, a més de diverses fotografies i material audiovisual, documents i objectes procedents de diferents particulars, entre ells, la Fundació Barcelona Olímpica.
L'exposició, que es desplega de forma temàtica a través de les capelles laterals i l'absis de l'antiga església de Sant Domènec, recorre els principals esdeveniments vinculats amb els Jocs Olímpics celebrats a la Seu d'Urgell: els antecedents esportius que culminaren amb la incorporació, per primer cop a la història, del eslàlom dins del programa olímpic; la configuració de la subseu olímpica; la canalització del Segre i la construcció del Parc així com espais destinats a informació estadística sobre participants, resultats i presentació de dades rellevants imprescindibles per a la contextualització de l'esdeveniment olímpic a la nostra ciutat.
Un espai destacat es dedica al Parc del Segre com a gran testimoni i llegat dels Jocs Olímpics que esdevé, des de la seva creació, un referent nacional i internacional de les principals competicions de piragüisme.
En concret, l'itinerari recorre la història olímpica de la Seu d'Urgell partint dels antecedents per acabar en el llegat encara vigent i es desplega en els següent àmbits:
1.- La incorporació de l'eslàlom en el programa Olímpic
2.- La Seu d'Urgell: subseu olímpica
3.- La canalització i la construcció del Parc
4.- Olimpíades 1992: Equips organitzatius, atletes, voluntaris, resultats i medaller
5.- El llegat olímpic: El Parc Olímpic del Segre
7.- Visió general: Dades generals, cronologia i competicions
L'exposició s'ha produït a partir dels fons, d'entitats i institucions esportives, ingressats a l'Arxiu Comarcal de l'Alt Urgell com són el fons del Club Cadí Canoë-Kayak, equip olímpic, el fons del Parc del Segre, instal·lació olímpica i el fons de l'Ajuntament de la Seu d'Urgell en tot el relacionat amb la gestió de l'esdeveniment olímpic de Barcelona '92 (fons fotogràfic, projectes d'obres, pressupost, actes del Ple, etc.).
També incorpora diferents documents de fons i col·leccions privades.
Consulta el díptic de l'exposició
Us animem a compartir aquesta exposició a través del hashtag
L'esport i els arxius a Catalunya
A Catalunya hi ha uns 2.000 clubs esportius de més de 40 anys i aproximadament uns 100 clubs de més de 100 anys, així com 69 federacions esportives i més de 600.000 llicències esportives.
Els fons documentals d'aquestes entitats esportives són un veritable tresor del patrimoni documental català.
En aquest sentit, els arxius catalans són una garantia per a la recuperació, conservació, tractament i difusió dels fons dels clubs i federacions esportives.
Aquesta implicació dels arxius permet preservar la seva memòria esportiva i projectar la seva identitat.
Per tal d'impulsar una acció conjunta dels arxius catalans i les entitats i federacions esportives el Departament de Cultura i la Secretaria General de l'Esport de la Generalitat de Catalunya, les diputacions provincials i el Consell Internacional d'Arxius, promouen el projecte "Fem esport, fem arxiu".
Aquest projecte es crea amb la voluntat de recuperar i conservar tota la memòria de les associacions i entitats esportives catalanes que al llarg de la història.
El projecte té la missió de posar en valor el patrimoni documental dipositat en els arxius catalans, els fons d'entitats i clubs esportius, federacions, però també de forma complementària vol donar suport a una correcta gestió documental d'aquestes entitats.
La inauguració va ser presidida per l'alcalde Albert Batalla custodi actual del llegat olímpic, l'exalcalde Joan Ganyet, impulsor i artífex dels Jocs; Enric Cobo, cap del Servei de Coordinació General d'Arxius del Departament de Cultura en representació de l'Arxiu Comarcal; Ramon Ganyet, director de la subseu olímpica el 1992 i autor del llibre vinculat a l'exposició Els Jocs Olímpics i el Parc del Segre; Jean Michel Prono, president del Comitè d'Eslàlom de la Federació Internacional de Canoa; Pere Miró, Director General Adjunt del Comitè Organitzador dels Jocs Olímpics de Barcelona'92 i, tancant l'acte, Gerard Figueras, Secretari General de l'Esport.
A l'acte van assistir unes 300 persones entre esportistes, representants dels clubs i federacions, voluntaris olímpics i ciutadans en general.